Duncje, barbe Toni al veve un fradi che si clamave Gjovanin. Cuant che Gjovanin al è stât clamât a fâ il soldât, lu àn mandât a fâ la vuere in Russie, la ultime vuere, si capìs.
La Russie al è un puest lontan lontan, là che la nêf e dure cuasi dut l’an.
Chel puar frut, cuant che al podeve al scriveve a cjase par fâ savê che al jere vîf, che plui di cussì no si podeve scrivi, par vie da la censure. Si che al à continuât a mandâ cualchi letare e cualchi cartuline par un pôc di timp, e po nuie plui. Sô mari, puarete, se no jere za avonde in pinsîr, si capìs, e à tacât a filzetâ e se prime e preave che al tornàs prest, cumò e preave che al fos vîf.
Barbe Toni al cirive di dâi coragjo cun mil storiis: e che la pueste in timp di vuere no rive simpri, e che e podeve jessi lade pierdude, che là no jerin mighe lis busis des letaris come ca di nô, e vie cussì.
Il timp al passave e di Gjovanin no si rivave a savê nuie di nissune bande.
Une dì a barbe Toni i coventave un pôc di stran di meti te stale, sot da la momò e cussì al cjol sù il zeon e al va sù inte barache. In chê gnot al veve neveât fis fis, e la nêf e jere alte fin tai zenoi.
Al jere dentri che al jemplave il zei che il cjan al à tacât a baiâ. Al va fûr e nol è nissun, si che al torne a fâ il so fat. Il cjan però no si dave pâs a e al continuave a baiâ.
Alore barbe Toni al ven su la puarte da la barache, al tache a spiâ ator e nol è nissun. Po al discocole i voi a viodi la nêf che si sfracaiave e a restavin lis talpadis dai scarpons, une dopo di chê altre, une dopo di chê altre, e vie cussì, che a partivin da la barache e a lavin cuintri il bosc.
In chel cidinôr si sintive dome la nêf a cricâ sot di scarpons che no si viodevin.
Barbe Toni al reste inçussît.
Po dopo i ven come une lûs intal cjâf e al capìs che so fradi Gjovanin al jere muart e che al jere vignût a saludâlu e a fâjal savê.
Cussì come che al podeve, si capìs.
di Silvana Zanella
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn